Статут града Ниша

Статут је објављен у "Службеном листу града Ниша", бр. 88/2008, 143/2016 и 18/2019

I ОСНОВНЕ ОДРЕДБЕ

**Члан 1.**

Град Ниш је јединица локалне самоуправе у којој грађани остварују право на локалну самоуправу, у складу са Уставом, законом и овим статутом.

**Члан 2.**

Грађани остварују своје право на локалну самоуправу непосредно и преко слободно изабраних представника у органима Града Ниша, управљањем јавним пословима Града од непосредног, заједничког и општег интереса за локално становништво.

Грађани учествују у остваривању локалне самоуправе путем грађанске иницијативе, збора грађана, референдума и других облика учешћа грађана у обављању послова града, у складу са Уставом, законом и овим статутом.

Грађани који имају изборно право и пребивалиште на територији Града Ниша, управљају пословима Града у складу са Уставом, законом и Статутом.

**Члан 3.**

Територија Града Ниша одређена је законом и чине је подручја насељених места, односно катастарских општина које улазе у њен састав

**Члан 4.**

Седиште Града Ниша је у Нишу.

**Члан 5.**

Територија Града Ниша може се мењати у складу са законом и Статутом, чему претходи саветодавни референдум.

**Члан 6.**

Град Ниш има својство правног лица.

Град представља и заступа Градоначелник.

**Члан 7.**

На територији Града Ниша у службеној употреби је српски језик и ћириличко писмо.

**Члан 8.**

Град има своје симболе, грб и заставу, чији се изглед, садржина, употреба и начин истицања утврђују посебним прописом.

**Члан 9.**

Празник Града Ниша је 11. јануар, Дан ослобођења Ниша од Турака. Слава Града Ниша је 3. јун, Дан светог цара Константина и царице Јелене.

**Члан 10. ﻿**

Град Ниш установљава награде Града, јавна признања и звање "почасни грађанин" особи чији су рад и достигнућа од посебног значаја за Град Ниш.

О додељивању звања "почасни грађанин" Скупштина Града одлучује уз претходну сагласност министарства надлежног за послове локалне самоуправе.

**Члан 11.**

На територији Града Ниша оснивају се градске општине.

Статутом Града уређују се послови из надлежности Града које врше градске општине.

**Члан 12.**

Град Ниш може сарађивати и удруживати се са другим јединицама локалне самоуправе, ради остваривања заједничких циљева, планова и програма развоја, као и других потреба од заједничког интереса.

Ради остваривања наведених циљева, Град Ниш, са другим јединицама локалне самоуправе, може удруживати средства, образовати заједничке органе, оснивати предузећа, установе и друге организације и службе, у складу са законом и Статутом.

**Члан 13.**

Град Ниш може сарађивати са јединицама локалне самоуправе других држава, у оквиру спољне политике Републике Србије, уз поштовање територијалног јединства и правног поретка Републике Србије, у складу са Уставом и законом, на основу одлуке Скупштине Града, уз сагласност Владе Републике Србије.

**Члан 14.**

Ради унапређења развоја локалне самоуправе, њене заштите и остваривања заједничких интереса, Град Ниш може оснивати асоцијације са другим јединицама локалне самоуправе, у складу са законом којим се уређује оснивање и рад удружења.

**Члан 15. ﻿**

У интересу Града и локалне заједнице, органи Града могу сарађивати са невладиним, хуманитарним и другим организацијама.

**Члан 15а**

Град Ниш, у оквиру својих надлежности преко својих органа, прати процес европске интеграције Републике Србије и развија за то потребне административне капацитете, у складу са законом и утврђеном политиком Републике Србије.

**Члан 16. ﻿**

Град Ниш за остваривање својих права и дужности и за задовољавање потреба локалног становништва може основати предузећа, установе и друге организације које врше јавну службу, у складу са законом и статутом.

Град Ниш може уговором, на начелима конкуренције и јавности, поверити правном или физичком лицу обављање послова из става 1. овог члана.

**Члан 17.**

Град Ниш може, у складу са законом, оснивати фондове.

II ПОСЛОВИ ГРАДА И ФИНАНСИРАЊЕ ПОСЛОВА ГРАДА

**Члан 18.**

Град обавља послове изворне надлежности, одређене Законом и послове из оквира права и дужности Републике, који се законом повере Граду.

**Члан 19.**

У пословима изворне надлежности, Град самостално доноси прописе у складу са правима и дужностима утврђеним Уставом, законом, другим прописом и Статутом.

**Члан 20.**

Град обавља, као поверене послове, поједине послове инспекцијског надзора из области просвете, здравства, заштите животне средине, рударства, промета робе и услуга, пољопривреде, водопривреде и шумарства и друге инспекцијске послове у складу са законом.

Средства за обављање поверених послова обезбеђују се у буџету Републике Србије у складу са врстом и обимом послова.

**Члан 21. ﻿**

Град, преко својих органа, у складу с Уставом и законом:

1. доноси свој статут, буџет и завршни рачун, просторни и урбанистички план и програм развоја, као и стратешке планове и програме локалног економског развоја;

2. уређује и обезбеђује обављање и развој комуналних делатности, локални превоз, коришћење грађевинског земљишта и пословног простора;

3. стара се о изградњи, реконструкцији, одржавању и коришћењу локалних путева и улица и других јавних објеката од значаја за Град;

4. стара се о задовољавању потреба грађана у области просвете (предшколско васпитање и образовање и основно и средње образовање и васпитање), научноистраживачке и иновационе делатности, културе, здравствене и социјалне заштите, дечије заштите, спорта и физичке културе;

5. обезбеђује остваривање посебних потреба особа са инвалидитетом и заштиту права осетљивих група;

6. стара се о развоју и унапређењу туризма, занатства, угоститељства и трговине;

7. доноси и реализује програме за подстицање локалног економског развоја, предузима активности за одржавање постојећих и привлачење нових инвестиција и унапређује опште услове пословања;

8. стара се о заштити животне средине, заштити од елементарних и других непогода, заштити културних добара од значаја за Град;

9. стара се о заштити, унапређењу и коришћењу пољопривредног земљишта и спроводи политику руралног развоја;

10. стара се о остваривању, заштити и унапређењу људских и мањинских права, родној равноправности, као и о јавном информисању у Граду;

11. образује и уређује организацију и рад органа, организација и служби за потребе Града, организује службу правне помоћи грађанима и уређује организацију и рад мировних већа;

12. утврђује симболе Града и њихову употребу;

13. управља градском имовином и утврђује стопе изворних прихода, као и висину локалних такси;

14. прописује прекршаје за повреде градских прописа;

15. обавља и друге послове од локалног значаја одређене законом (нпр. у областима одбране, заштите и спасавања, заштите од пожара, омладинске политике, зоохигијене и др.), као и послове од непосредног интереса за грађане, у складу са Уставом, законом и статутом.

Послови из надлежности града утврђени Уставом и законом, ближе су одређени Јединственим пописом послова јединица локалне самоуправе који обезбеђује министарство надлежно за локалну самоуправу у складу са законом.

**Члан 22.**

Одређене послове Града обављају градске општине.

Послови које у име Града обављају градске општине одређују се Статутом Града.

Градским општинама за обављање послова Града припадају средства у складу са посебном одлуком Града.

**Члан 23.**

Послови Града финансирају се из изворних и уступљених прихода, трансфера, примања по основу задуживања и других прихода и примања утврђених законом.

Град одлучује, у складу са законом, о висини средстава за обављање својих послова.

Средства се могу прикупљати и самодоприносом.

**Члан 24. ﻿**

Град има буџет у коме исказује своје приходе и расходе.

По истеку године за коју је буџет донет, саставља се завршни рачун о извршењу буџета Града.

Корисници средстава буџета Града дужни су да, на захтев надлежног органа Града, а најмање једанпут годишње, поднесу извештај о свом раду, остваривању програма и коришћењу средстава буџета.

За извршење буџета Града, Градоначелник одговара Скупштини Града.

**Члан 25. ﻿**

Град Ниш има своју имовину којом самостално управљају и располажу органи Града, у складу са законом, овим Статутом и другим актима Града.

III ОРГАНИ ГРАДА

**Члан 26. ﻿**

Органи Града Ниша су: Скупштина Града, Градоначелник, Градско веће и градске управе.

**Члан 27.**

Послове Града врше органи Града у оквиру своје надлежности утврђене законом, овим статутом и другим прописима Града.

Ако законом или другим прописом није утврђено који орган је надлежан за обављање послова из надлежности Града, све послове који се односе на уређивање односа из надлежности Града врши Скупштина Града, а послове који су по својој природи извршни, врши Градоначелник.

Ако се према природи посла не може утврдити надлежност у складу са ставом 2 овог члана, надлежна је Скупштина Града.

1. СКУПШТИНА ГРАДА

**Члан 28.**

Скупштина Града је највиши орган Града који врши основне функције локалне власти, утврђене Уставом, законом и Статутом.

Скупштину чине одборници, које бирају грађани на непосредним изборима, тајним гласањем, у складу са законом и Статутом Града.

Скупштина Града је конституисана избором председника Скупштине и постављењем секретара Скупштине.

**Члан 29.**

Скупштина Града Ниша има 61 одборника.

Одборници се бирају на четири године.

Одборнику почиње и престаје мандат под условима и на начин утврђен законом.

Одборник има право на заштиту мандата, укључујући и судску заштиту, која се остварује сходном применом закона којим се уређује заштита изборног права у изборном поступку.

**Члан 30. ﻿**

Одборник не може бити запослени у Градској управи, као ни лице које именује, односно поставља Скупштина Града.

Ако запослени у Градској управи буде изабран за одборника, права и обавезе по основу рада мирују му док траје његов одборнички мандат.

Даном потврђивања одборничког мандата лицима које је именовала, односно поставила Скупштина Града, престаје функција на коју су именовани, односно постављени.

**Члан 31.**

Одборник полаже заклетву следеће садржине:

"Заклињем се да ћу се у раду Скупштине Града Ниша придржавати Устава Републике Србије, закона и Статута Града Ниша, и да ћу часно и непристрасно вршити дужност одборника, руководећи се интересима грађана."

Одборник може на крају заклетве изговорити речи: "Тако ми Бог помогао".

**Члан 32. ﻿**

Право је и дужност одборника да учествује у раду Скупштине Града, да подноси предлоге прописа и других аката, амандмане на предлоге прописа, као и да учествује у другим активностима Скупштине Града.

Одборник има право на одборничку иницијативу, као и да поставља питања везана за рад органа Града, служби и организација Града и рад предузећа и установа чији је оснивач Град и да на постављена питања добије одговор, на истој или наредној седници Скупштине.

Одборник има право да буде редовно обавештаван о питањима од значаја за обављање одборничке дужности, као и да на лични захтев од органа и служби града добије податке који су му потребни за рад.

За благовремено достављање обавештења, тражених података, списа и упутстава одговоран је секретар скупштине Града, а начелник управе за поједине области, када се обавештење, тражени податак, спис и упутство односе на делокруг и рад те управе.

**Члан 33.**

У Скупштини Града образују се одборничке групе.

Начин образовања одборничких група уређује се Пословником Скупштине Града.

**Члан 34.**

Одборник не може бити позван на кривичну одговорност, притворен или кажњен за изражено мишљење или давање гласа на седници Скупштине Града и радног тела Скупштине.

**Члан 35.**

У случају сукоба интереса, одборник је дужан да јавно изјави да неће учествовати у изјашњавању о одређеном питању на седници Скупштине Града и радног тела Скупштине.

Сукоб интереса решава се на начин предвиђен законом.

**Члан 36.**

Право одборника на изгубљену зараду, путне трошкове и одборничку накнаду за вршење одборничке функције, уређује се посебним прописом Скупштине.

**Члан 37. ﻿**

Скупштина Града, у складу са законом:

1) доноси Статут града и Пословник Скупштине града;

2) доноси буџет и завршни рачун буџета;

3) утврђује стопе изворних прихода Града, као и начин и мерила за одређивање висине локалних такси и накнада и других локалних прихода који Граду припадају по закону;

4) подноси иницијативу за покретање поступка оснивања, укидања или промене територије Града;

5) доноси програм развоја Града и појединих делатности;

6) доноси просторни и урбанистички план Града и програме уређивања грађевинског земљишта;

6а) одлучује о давању у закуп и отуђењу грађевинског земљишта по цени, односно закупнини која је мања од тржишне цене или без накнаде, у складу са законом и другим прописима;

7) доноси прописе и друге опште акте;

8) расписује градски референдум и референдум на делу територије Града, изјашњава се о предлозима садржаним у грађанској иницијативи и утврђује предлог одлуке о самодоприносу;

9) оснива службе, јавна предузећа, установе и организације, утврђене Статутом Града и врши надзор над њиховим радом;

9а) доноси акте којима се утврђују ствари у јавној својини Града које користе јавна предузећа и друштва капитала чији је оснивач Град, као и акте којима се утврђују ствари у јавној својини Града које улазе у капитал тих јавних предузећа и друштва капитала и даје сагласност за упис права својине јавних предузећа и друштва капитала чији је оснивач Град на тим стварима;

10) именује и разрешава управни и надзорни одбор, именује и разрешава директоре, установа, организација и служби, чији је оснивач и даје сагласност на њихове статуте, у складу са законом;

10а) именује и разрешава директоре, председника и чланове надзорних одбора јавних предузећа и јавно комуналних предузећа чији је оснивач Град,

10б) даје сагласност на годишње програме пословања јавних предузећа, чији је оснивач Град,

10в) разматра извештаје о годишњем пословању јавних предузећа, чији је оснивач Град;

10г) именује Изборну комисију за спровођење избора за одборнике скупштине града, у складу са законом;

11) бира и разрешава председника Скупштине и заменика председника Скупштине;

12) поставља и разрешава секретара и заменика секретара Скупштине;

13) бира и разрешава Градоначелника и на предлог кандидата за Градоначелника, бира заменика Градоначелника и чланове Градског већа;

13а) бира и разрешава омбудсмана Града Ниша;

14) утврђује накнаду за уређивање грађевинског земљишта;

15) доноси акт о јавном задуживању Града, у складу са законом којим се уређује јавни дуг;

16) одлучује о прибављању, располагању (осим давања ствари у закуп односно на коришћење) и преносу права коришћења на непокретностима у јавној својини Града;

17) даје мишљење о републичком и регионалном просторном плану;

18) оснива стална и повремена радна тела за разматрање питања из њене надлежности;

19) даје мишљење о законима којима се уређују питања од интереса за локалну самоуправу;

20) разматра извештај о раду и даје сагласност на програм рада корисника буџета;

21) одлучује о сарадњи и удруживању са градовима и општинама, удружењима, невладиним организацијама;

22) информише јавност о свом раду;

23) даје сагласност на употребу имена, грба и другог обележја Града;

23а) одлучује о називима улица, тргова, градских четврти, заселака и других делова насељених места, уз претходну сагласнoст министарства надлежног за послове локалне самоуправе;

24) разматра и усваја годишње извештаје о раду установа и других јавих служби чији је оснивач;

24а) утврђује недељни распоред рада, почетак и завршетак радног времена у здравственим установама чији је оснивач Град;

24б) уређује радно време за обављање угоститељске делатности;

25) разматра годишњи извештај омбудсмана Града Ниша о остваривању људских и мањинских права у Граду;

26) усваја етички кодекс понашања функционера;

27) доноси мере и усваја препоруке за унапређење људских и мањинских права;

28) обавља и друге послове утврђене законом и овим статутом.

**Члан 38. ﻿**

Седнице Скупштине Града сазива председник Скупштине по потреби, а најмање једанпут у три месеца.

Председник Скупштине је дужан да сазове седницу кад то у писаној форми затражи Градоначелник, Градско веће или најмање једна трећина одборника, и то у року од седам дана од дана подношења захтева, тако да дан одржавања седнице буде најкасније у року од 15 дана од дана подношења захтева.

У ситуацијама које оправдавају хитност у сазивању седнице скупштине, председник скупштине може заказати седницу у року који није краћи од 24 часа од пријема захтева.

Захтев за сазивање седнице из става 3. овог члана мора да садржи разлоге који оправдавају хитност сазивања, као и образложење последица које би наступиле њеним несазивањем.

Минималан рок за сазивање седнице скупштине, из става 3. овог члана, не односи се на сазивање седнице скупштине у условима проглашене ванредне ситуације.

Ако председник Скупштине не сазове седницу у случајевима из става 2 овог члана, седницу може сазвати подносилац захтева, а седницом председава одборник кога одреди подносилац захтева.

Председник Скупштине може одложити седницу коју је сазвао само у случају када не постоји кворум потребан за рад, а у другим случајевима о одлагању седнице одлучује Скупштина.

**Члан 39. ﻿**

Скупштина Града заседа ако седници присуствује већина од укупног броја одборника.

Одлуке се доносе већином гласова присутних одборника, уколико законом или Статутом није друкчије одређено.

Већином гласова од укупног броја одборника, Скупштина Града одлучује у следећим случајевима:

- о доношењу Статута и изменама Статута Града,

- о доношењу буџета,

- о доношењу просторног и урбанистичког плана, програма развоја Града и појединих делатности,

- о симболима, празнику и другим обележјима Града,

- о промени назива улица,

- о јавном задуживању Града,

- о расписивању референдума и самодоприноса,

- о сарадњи и удруживању са другим јединицама локалне самоуправе и о сарадњи са јединицама локалне самоуправе у другим државама,

- усваја етички кодекс понашања функционера,

- о избору и разрешењу председника и заменика председника Скупштине,

- о избору и разрешењу Градоначелника и заменика Градоначелника,

- о избору и разрешењу чланова Градског већа,

- о распуштању Скупштине градске општине.

**Члан 40.**

Скупштином Града председава председник Скупштине, који организује њен рад, сазива и председава њеним седницама и обавља друге послове утврђене законом и Статутом.

Председник Скупштине, на предлог најмање 1/3 одборника, бира се из реда одборника, на време од четири године, тајним гласањем, већином гласова од укупног броја одборника Скупштине Града.

Председник Скупштине може бити разрешен и пре истека времена за које је изабран, на исти начин на који је биран.

Председник Скупштине може бити на сталном раду у Граду.

**Члан 41. ﻿**

Председник Скупштине има заменика који га замењује у случају његове одсутности и спречености да обавља своју дужност.

Заменик председника Скупштине бира се и разрешава на исти начин као и председник Скупштине.

Ако заменику председника скупштине мирују права из радног односа услед избора на ту функцију, заменик председника скупштине може бити на сталном раду у Граду.

**Члан 42. ﻿**

Скупштина Града има секретара који се стара о обављању стручних послова у вези са сазивањем и одржавањем седница Скупштине и њених радних тела и руководи административним пословима везаним за њихов рад.

Секретар Скупштине се поставља, на предлог председника Скупштине, на четири године и може бити поново постављен.

За секретара Скупштине Града поставља се лице које има стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, са положеним стручним испитом за рад у органима управе и радним искуством од најмање три године.

Скупштина Града може, на предлог председника Скупштине, разрешити секретара и пре истека мандата.

Секретар има заменика који га замењује у случају његове одсутности.

Заменик секретара Скупштине Града поставља се и разрешава на исти начин и под истим условима као и секретар.

**Члан 43.**

Начин припреме, вођење и рад седнице Скупштине Града и друга питања везана за рад Скупштине уређују се њеним Пословником.

**Члан 43а**

Избор, права и дужности председника и чланова градске изборне комисије за спровођење избора за одборнике скупштине града утврђују се Пословником о раду скупштине града.

**Члан 44.**

Скупштина Града оснива стална радна тела, као и повремена радна тела за разматрање питања из њене надлежности.

Радна тела дају образложено мишљење на предлоге прописа и одлука које доноси Скупштина и обављају друге послове утврђене Статутом Града.

Чланови радног тела бирају се из реда одборника, као и из реда грађана афирмисаних у области за коју се радно тело образује.

Мандат чланова радног тела једнак је мандату Скупштине Града.

Скупштина посебним актом може образовати и повремена радна тела, ради разматрања одређених питања или обављања одређених задатака из њене надлежности.

**Члан 45. ﻿**

**- брисан -**

**Члан 46. ﻿**

**- брисан -**

**Члан 47. ﻿**

**- брисан -**

**Члан 48. ﻿**

**- брисан -**

**Члан 49. ﻿**

Председника и чланове радног тела бира и разрешава Скупштина, на предлог одборничких група.

Радна тела морају одражавати одборнички састав Скупштине.

Одборник може бити члан само једног сталног радног тела.

Број радних тела, избор, права и дужности председника и чланова радних тела утврђује се пословником о раду Скупштине Града.

Радно тело може организовати јавно слушање о предлозима прописа и одлука о којима одлучује Скупштина Града.

**Члан 50.**

Скупштина Града оснива Савет за развој Града Ниша.

Савет за развој Града Ниша:

- иницира утврђивање приоритета у области развоја Града и градских општина;

- учествује у изради стратешких и појединачних планова развоја у областима од значаја за развој Града и градских општина и прати и даје мишљење о њиховој реализацији;

- подстиче развој и прати партнерства између Града и надлежних органа и организација, месних заједница и удружења грађана, у циљу стварања и спровођења развојних пројеката, а нарочито развој јавно-приватног партнерства;

- иницира и учествује у утврђивању локалне политике и мера и предлаже моделе финансирања активности у области социјалне заштите, образовања, здравствене заштите, запошљавања, одрживог развоја, као и у другим областима од значаја за развој Града и градских општина;

- иницира припрему пројеката или учешће у програмима или пројектима у циљу унапређења услуга и обезбеђења права грађана, која су у надлежности Града;

- даје мишљење о предлозима развојних пројеката у Граду и градским општинама, који се делимично или потпуно финансирају из буџета Града, прати њихово остваривање и даје своје мишљење о томе, надлежном органу Града;

**Члан 51.**

Савет за развој Града Ниша има 15 чланова, који се бирају на период од четири године и по истеку мандата могу бити поново изабрани.

Чланове Савета бира Скупштина Града из реда грађана и стручњака који имају вишегодишње искуство и доказану стручност у раду у областима од значаја за развој локалне самоуправе, на предлог Градоначелника, Градског већа, одборничких група, градских општина, месних заједница, удружења грађана, струковних и професионалних удружења или јавних служби Града, водећи рачуна о равноправности полова и заступљености припадника националних мањина.

Чланови Привредно-економског савета су, по функцији, чланови Савета за развој Града Ниша, који у раду Савета учествују равноправно са изабраним члановима.

**Члан 52.**

Средства за рад Савета обезбеђују се у буџету Града, а могу се обезбеђивати и из других извора, у складу са законом.

Начин рада, избор председника и друга питања од значаја за рад Савета за развој Града Ниша, ближе се уређују пословником Савета.

**Члан 52а.**

Јавна расправа представља скуп различитих активности, предузетих у унапред предвиђеном временском оквиру, у циљу прибављања предлога и ставова грађана о нацрту неког акта.

Јавна расправа се може организовати одржавањем отворених састанака представника надлежних органа Града, односно јавних служби са заинтересованим грађанима, представницима удружења грађана и представницима штампаних и електронских медија (округли столови, трибине, презентације и сл.) и прикупљањем предлога, сугестија и мишљења грађана и осталих учесника у јавној расправи у писаној или електронској форми.

Орган надлежан за организовање јавне расправе дужан је да свим грађанима омогући учешће у јавној расправи.

Време трајања, начин, поступак, као и друга питања од значаја за организовање и спровођење јавне расправе ближе се уређује посебном одлуком Скупштине града.

**Члан 52б.**

Органи Града дужни су да одрже јавну расправу:

1) у поступку припреме статута;

2) у поступку припреме буџета Града (у делу планирања инвестиција);

3) у поступку припреме стратешких планова развоја;

4) у поступку утврђивања стопа изворних прихода Града;

5) у поступку припреме просторних и урбанистичких планова;

6) у другим случајевима предвиђеним законом и статутом Града.

Јавна расправа из става 1. овог члана спроводи се о нацрту акта (одлуке, плана и другог акта у припреми), а може се спровести и раније на предлог органа надлежног за припрему и утврђивање нацрта.

Јавну расправу из става 1. овог члана организује Градско веће на начин и у време које предложи орган надлежан за утврђивање нацрта, ако овим статутом или посебном одлуком из члана 52а. став 4. овог статута није другачије одређено.

**Члан 52в**

Јавна расправа може се спровести у поступку доношења других општих аката из надлежности Скупштине града, на основу захтева предлагача општег акта, једне трећине одборника или предлога 100 грађана.

Ради спровођења јавне расправе, предлог грађана је потребно да својим потписима подржи најмање 100 грађана са бирачким правом на територији Града.

Прикупљање потписа грађана за спровођење јавне расправе из става 1. овог члана, спроводи се у складу са прописима који уређују грађанску иницијативу.

Надлежно радно тело Скупштине града одлучује по примљеном предлогу, односно захтеву из става 1. овог члана.

Уколико надлежно радно тело Скупштине Града прихвати предлог, односно захтев из става 1. овог члана, Градско веће организује јавну расправу, по правилу, на начин и у време које је у тим поднесцима предложено.

**Члан 52г.**

Градско веће организује јавну расправу, одређује начин спровођења, место и време трајања јавне расправе.

Градско веће упућује јавни позив грађанима, удружењима, стручној и осталој јавности, за учешће у јавној расправи.

Јавни позив за учешће на јавној расправи, објављује се на интернет презентацији Града и на други погодан начин. Уз јавни позив обавезно се објављује програм спровођења јавне расправе, као и нацрт акта који је предмет јавне расправе.

Градско веће може упутити позив за учешће на јавној расправи одређеним појединцима, представницима органа, организација и удружења за које сматра да су заинтересовани за акт који се разматра.

О току јавне расправе сачињава се извештај који садржи све предлоге и сугестије изнете у јавној расправи, као и ставове органа надлежног за припрему предлога акта о поднетим предлозима и сугестијама са образложењем разлога за њихово прихватање, односно неприхватање.

Извештај из става 5. oвог члана објављује се на интернет презентацији Града и на други погодан начин.

**Члан 52д**

Орган надлежан за утврђивање предлога акта о којем је спроведена јавна расправа, дужан је да приликом утврђивања предлога акта води рачуна о сугестијама и предлозима датим у јавној расправи.

2. ИЗВРШНИ ОРГАНИ ГРАДА

А) ГРАДОНАЧЕЛНИК

**Члан 53.**

Градоначелника бира Скупштина Града, из реда одборника, на време од четири године, тајним гласањем, већином гласова од укупног броја одборника Скупштине Града.

Градоначелник има заменика који га замењује у случају његове одсутности и спречености да обавља своју дужност.

Кандидата за Градоначелника предлаже председник Скупштине Града.

Кандидат за Градоначелника предлаже кандидата за заменика Градоначелника, из реда одборника, који се бира на исти начин као и Градоначелник.

Градоначелник и заменик Градоначелника су лица на сталном раду у Граду и избором на ове функције престаје им одборнички мандат.

Градоначелнику и заменику Градоначелника престаје мандат у складу за законом.

У случају из претходног става Градоначелник и заменик Градоначелника остају на дужности и обављају текуће послове до избора новог Градоначелника. Престанком мандата Градоначелника истовремено престаје мандат и његовом заменику.

**Члан 54. ﻿**

Градоначелник:

1) представља и заступа Град;

2) предлаже начин решавања питања о којима одлучује Скупштина Града;

3) наредбодавац је за извршење буџета;

4) усмерава и усклађује рад градске управе;

5) оснива службу за буџетску инспекцију;

6) даје сагласност на опште акте којима се уређују број и структура запослених у јавним службама које се финансирају из буџета Града и на број и структуру запослених и других лица која се ангажују на остваривању програма или дела програма корисника буџета Града;

7) одлучује о прибављању и располагању покретним стварима у јавној својини Града у складу са законом и овим статутом;

7а) одлучује о давању у закуп, односно на коришћење, пословног простора у јавној својини Града у складу са законом и другим прописима; закључује уговоре о прибављању и располагању стварима у јавној својини Града у складу са законом и овим статутом; врши распоређивање службених зграда и пословних просторија;

7б) доноси акт о одузимању права коришћења на ствари у јавној својини града од носиоца права коришћења, у складу са законом;

7в) по спроведеном поступку доноси одлуку о отуђењу и давању у закуп грађевинског земљишта у јавној својини у складу са законом и другим прописима; са лицем коме се грађевинско земљиште отуђује, односно даје у закуп, у складу са законом закључује уговор;

8) образује стручна саветодавна радна тела и оснива друге организационе облике за поједине послове из свог делокруга;

9) поставља и разрешава помоћнике Градоначелника;

10) **- брисана -**

11) доноси појединачне акте за које је овлашћен законом, Статутом или одлуком Скупштине,

12) редовно извештава Скупштину, по сопственој иницијативи или на њен захтев, о извршавању одлука и других аката Скупштине а најмање два пута годишње;

13) информише јавност о свом раду;

14) покреће поступак за оцену уставности или законитости закона или другог општег акта Републике, којим се повређује право на локалну самоуправу;

15) изјављује жалбу Уставном суду, ако се појединачним актом или радњом државног органа или органа јединице локалне самоуправе онемогућава вршење надлежности Града;

16) врши и друге послове утврђене Статутом и другим актима Града

Градоначелник је одговоран за благовремено достављање података, списа и исправа, када то захтева надлежни орган Републике, који врши надзор над радом и актима извршних органа Града и градске управе.

Б) ГРАДСКО ВЕЋЕ

**Члан 55. ﻿**

Градско веће чине Градоначелник, заменик Градоначелника и 9 чланова које бира Скупштина Града тајним гласањем, на период од четири године, већином од укупног броја одборника, на истој седници на којој се врши избор Градоначелника и његовог заменика.

Кандидате за чланове Градског већа предлаже кандидат за Градоначелника.

Када одлучује о избору Градоначелника, Скупштина Града истовремено и обједињено одлучује о избору заменика Градоначелника и чланова Градског већа.

Градоначелник је председник Градског већа, а његов заменик је члан Већа по функцији.

Чланови Градског већа не могу истовремено бити и одборници. Одборнику који буде изабран за члана Градског већа престаје одборнички мандат.

Чланови Градског већа могу бити задужени за једно или више одређених подручја из надлежности Града.

Чланови Градског већа могу бити на сталном раду у Граду.

**Члан 56. ﻿**

Градско веће:

1) предлаже Статут, буџет и друге одлуке и акте које доноси Скупштина;

2) непосредно извршава и стара се о извршавању одлука и других аката Скупштине града;

3) доноси одлуку о привременом финансирању у случају да Скупштина града не донесе буџет пре почетка фискалне године;

4) врши надзор над радом градске управе, поништава или укида акте градске управе, који нису у сагласности са законом, Статутом и другим општим актом или одлуком, које доноси Скупштина града;

5) решава у управном поступку у другом степену о правима и обавезама грађана, предузећа и установа и других организација у управним стварима из надлежности Града;

5а) прати реализацију програма пословања и врши координацију рада јавних предузећа чији је Град оснивач;

5б) подноси тромесечни извештај о раду јавних предузећа скупштини Града, ради даљег извештавања у складу са законом којим се уређује правни положај јавних предузећа;

6) стара се о извршавању поверених надлежности из оквира права и дужности Републике;

7) поставља и разрешава начелника управе за поједине области;

8) усваја акт о организацији и систематизацији радних места у управама за поједине области, службама и организацијама;

9) предлаже Скупштини Града распуштање скупштине градске општине у складу са законом и Статутом;

10) информише јавност о свом раду;

11) доноси Пословник о раду на предлог Градоначелника;

12) врши и друге послове, у складу са законом.

**Члан 57.**

Градоначелник представља Градско веће, сазива и води његове седнице, одговоран је за законит рад већа и дужан да обустави од примене одлуку већа за коју сматра да није сагласна закону.

Градско веће заседа ако седници присуствује већина од укупног броја његових чланова, а одлучује већином гласова присутних чланова.

Већином од укупног броја чланова, Градско веће одлучује:

- о предлогу Статута и предлогу измена Статута;

- о предлогу буџета,

- о привременом финансирању у случају да Скупштина Града не донесе буџет пре почетка фискалне године,

- о предлогу да Скупштина Града распусти Скупштину градске општине.

**Члан 58.**

Градско веће образује Привредно-економски савет.

Привредно-економски савет је надлежан да даје иницијативе везане за економски развој, разматра стратегије и планове економског развоја и прати спровођење планова и програма локалног економског развоја.

Привредно-економски савет о својим иницијативама и закључцима упознаје Скупштину града, Градоначелника и Градско веће.

Задаци, начин рада и одлучивања, као и број чланова Привредно-економског савета ближе се уређују Пословником Градског већа.

Председника и чланове Привредно-економског савета именује Градско веће на време трајања мандата Градског већа.

Чланове Привредно-економског савета могу предлагати удружења грађана, градске општине, месне заједнице, привредна удружења, Универзитети предузетници.

Чланови Привредно-економског савета морају бити из редова привредника, стручњака из области економије и предузетника, односно из редова њихових удружења.

**Члан 59.**

Градско веће образује Савет за људска и мањинска права, који чине представници српског народа и националних мањина.

Савет разматра питања остваривања, заштите и унапређивања националне равноправности у Граду, а посебно у областима културе, образовања и информисања; учествује у утврђивању градских планова и програма који су од значаја за остваривање националне равноправности и предлаже мере за постизање националне равноправности; предлаже изворе, обим и намену буџетских средстава за остваривање националне равноправности; промовише међусобно разумевање и добре односе међу свим заједницама које живе у граду. Члан Савета не може бити одборник Скупштине Града, као ни члан Градског већа.

Председника и чланове Савета именује Градско веће, на период трајања мандата Градског већа.

Делокруг послова, задаци и начин рада и одлучивања, као и број чланова Савета ближе се уређују Пословником Градског већа.

**Члан 60. ﻿**

**- брисан -**

**Члан 61.**

Организација, начин рада и одлучивања Градског већа детаљније се уређују његовим пословником, у складу са законом и Статутом.

Члану Градског већа престаје мандат у складу са законом.

У случају из претходног става, члан Градског већа остаје на дужности и обавља текуће послове до избора новог члана.

Престанком мандата Градоначелника истовремено престаје и мандат чланова Градског већа.

**Члан 62.**

Престанком мандата Скупштине Града престаје мандат извршних органа Града, с тим да они врше текуће послове из своје надлежности до ступања на дужност новог Градоначелника и Градског већа, односно председника и чланова привременог органа, ако је Скупштини мандат престао због распуштања Скупштине.

3. ГРАДСКЕ УПРАВЕ ﻿

**Члан 63. ﻿**

У Граду се образују градске управе за поједине области.

Организација и рад градских управа уређује се посебном одлуком коју доноси Скупштина Града на предлог Градског већа.

У оквиру градских управа за вршење сродних послова могу се образовати организационе јединице.

Акт о организацији и систематизацији радних места у градским управама усваја Градско веће.

**Члан 64. ﻿**

Градске управе поступају према правилима струке, непристрасно и политички неутрално и дужна је да сваком омогући једнаку правну заштиту у остваривању права, обавеза и правних интереса.

Градске управе су дужне да грађанима омогуће брзо и делотворно остваривање њихових права и правних интереса.

Градске управе су дужне да грађанима даје потребне податке и обавештења и пружа правну помоћ.

Градске управе су дужне да сарађују са грађанима и да поштује личност и достојанство грађана.

**Члан 65. ﻿**

Градска управа:

1) припрема нацрте прописа и других аката које доноси Скупштина Града, Градоначелник и Градско веће;

2) извршава одлуке и друге акте Скупштине Града, Градоначелника и Градског већа;

3) решава у управном поступку у првом степену о правима и дужностима грађана, предузећа, установа и других организација у управним стварима из надлежности Града;

4) обавља послове управног надзора над извршавањем прописа и других општих аката Града;

5) извршава законе и друге прописе чије је извршавање поверено Граду;

6) самоиницијативно или по њиховом захтеву извештава Скупштину, Градоначелника и Градско веће о извршавању њихових одлука, као и о другим питањима из свог делокруга.

7) обавља стручне и административно-техничке послове за потребе рада скупштине Града, Градоначелника и Градског већа.

**Члан 66. ﻿**

Радом градске управе за поједину област руководи начелник.

За начелника градске управе за поједину област може бити постављено лице које има стечено високо образовање из одговарајуће научне области у односу на делокруг управе, на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, најмање пет година радног искуства у струци и положен државни стручни испит за рад у органима државне управе.

**Члан 67. ﻿**

Начелника градске управе за поједину област поставља Градско веће, на основу јавног конкурса, на период од пет година.

Начелник градске управе за поједину област има заменика који га замењује у случају његове одсутности и спречености да обавља своју дужност. Заменик начелника градске управе за поједину област се поставља на исти начин и под истим условима као начелник градске управе за поједину област.

**Члан 68. ﻿**

Начелник градске управе за поједину област за свој рад и рад управе одговара Градском већу, у складу са Статутом и актом којим се уређује организација градске управе за поједину област.

**Члан 69. ﻿**

Градоначелник може поставити највише пет помоћника и то за следеће области: економски развој, примарна здравствена заштита, заштита животне средине, привреда, пољопривреда, урбанизaм, планирање, изградња, енергетикa, имовинa, инвестиције, туризам, медија, развој локалне заједнице и сарадња са градским општинама и месним заједницама.

Помоћници Градоначелника покрећу иницијативе, предлажу пројекте и дају мишљења у вези са питањима која су од значаја за развој у областима за које су постављени и врше и друге послове по налогу Градоначелника.

Помоћнике Градоначелника поставља и разрешава Градоначелник.

Помоћници Градоначелника се постављају у кабинету Градоначелника најдуже на период док траје дужност Градоначелника.

**Члан 70. ﻿**

Управа за поједину област у обављању управног надзора може:

1) наложити решењем извршење мера и радњи у одређеном року;

2) изрећи мандатну казну;

3) поднети пријаву надлежном органу за учињено кривично дело или привредни преступ и поднети захтев за покретање прекршајног поступка;

4) издати привремено наређење, односно забрану;

5) обавестити други орган, ако постоје разлози, за предузимање мера за који је тај орган надлежан;

6) предузети и друге мере за које је овлашћена законом или другим општим актом.

Овлашћења и организација обављања послова из става 1 овог члана, ближе се уређују одлуком Скупштине Града.

**Члан 71. ﻿**

У поступку пред управом за поједину област, у коме се решава о правима, обавезама и интересима грађана и правних лица примењују се прописи о управном поступку.

**Члан 72. ﻿**

Градско веће решава сукоб надлежности између градске управе за поједину област и других предузећа, организација и установа, када на основу одлуке Скупштине Града та предузећа, организације и установе одлучују о појединим правима грађана, правних лица или других странака.

Начелник градске управе за поједину област решава сукоб надлежности између организационих јединица.

**Члан 73. ﻿**

Послове управе за поједину област који се односе на остваривање права, обавеза и интереса грађана и правних лица могу обављати лица која имају прописану школску спрему, положен стручни испит за рад у органима државне управе и одговарајуће радно искуство, у складу са законом и другим прописом.

**Члан 74. ﻿**

О изузећу начелника градске управе за поједину област, одлучује Градско веће.

О изузећу службеног лица у управи за поједину област, одлучује начелник управе за поједину област.

**Члан 74а**

Скупштина Града именује Главног урбанисту који координира израду планских докумената и врши координацију рада између органа надлежног за послове урбанизма и јавних предузећа и других институција укључених у поступак израде и доношење планских докумената.

Главни урбаниста је по функцији председник Комисије за планове Града Ниша.

Скупштина Града одлуком уређује положај, овлашћења, права и дужности Главног урбанисте.

4. ПРАВОБРАНИЛАШТВО ГРАДА ﻿

**Члан 75. ﻿**

Правобранилаштво Града је орган који обавља послове правне заштите имовинских права и интереса Града у складу са Уставом, законом и другим општим актима.

Надлежност, организација и друга питања од значаја за рад Правобранилаштва Града уређују се посебном одлуком.

**Члан 76. ﻿**

Функцију Правобранилаштва Града обавља Градски правобранилац и заменици Градског правобраниоца.

Услови за постављење Градског правобраниоца и заменика градског правобраниоца и начин постављења и разрешења уређује се посебном одлуком Скупштине Града.

**Члан 77. ﻿**

**- брисан -**

**Члан 78. ﻿**

**- брисан -**

IV - глава брисана - ﻿

- поднаслов 1. брисан - ﻿

**Члан 79. ﻿**

**- брисан -**

- поднаслов 2. брисан - ﻿

**Члан 80. ﻿**

**- брисан -**

- поднаслов 3. брисан - ﻿

**Члан 81. ﻿**

**- брисан -**

- поднаслов 4. брисан - ﻿

**Члан 82. ﻿**

**- брисан -**

V ГРАДСКЕ ОПШТИНЕ

**Члан 83.**

Градска општина је подручје Града Ниша у којој се врше послови Града утврђени овим статутом.

Градска општина има својство правног лица.

**Члан 84. ﻿**

У Граду Нишу градске општине су: Пантелеј, Црвени Крст, Палилула, Медијана и Нишка Бања.

Подручја градских општина чине насељена места, односно подручја катастарских општина која улазе у њихов састав и то:

|  |  |  |
| --- | --- | --- |
| **Градска општина** | **Насељено место** | **Катастарска општина** |
| ПАНТЕЛЕЈ | Ниш - део | Ниш "Пантелеј" |
|   | Д. Врежина | Д. Врежина |
|   | Г. Врежина | Г. Врежина |
|   | Д. Матејевац | Д. Матејевац I |
|   |   | Д. Матејевац II |
|   | Г. Матејевац | Г. Матејевац |
|   | Каменица - део  | Каменица - осим дела који припада градској општини Црвени Крст у границама утврђеним одредбама овог Статута |
|   | Бреница | Бреница |
|   | Церје | Церје |
|   | Кнез Село | Кнез Село |
|   | Малча | Малча |
|   | Пасјача | Пасјача |
|   | Ореовац | Ореовац |
|   | Јасеновик | Јасеновик |
|   | Врело | Врело |
| ЦРВЕНИ КРСТ | Ниш - део | Ниш - "Црвени Крст" |
|   | Каменица - део  | Каменица - део: обухваћен је границом која почиње од пружног прелаза железничке пруге Ниш-Зајечар и пољског пута КП 7997/49, КП 7997/48 и КП 7997/46 КО Каменица и иде њиховом североисточном страном до укрштаја са пољским путем КП 7991/2 и прати источну страну тог пута, затим сече Ауто пут Ниш-Димитровград, наставља источном страном атарског пута - који је сачињен од следећих парцела: КП 7991/4, КП 7991/6, КП 7991/7, КП 7991/8, све до места где атарски пут избија на границу према КО Бреница. |
|   | Медошевац | Медошевац |
|   | Поповац | Поповац |
|   | Д. Комрен | Д. Комрен |
|   | Г. Комрен | Г. Комрен |
|   | Хум | Хум |
|   | Чамурлија | Чамурлија |
|   | Трупале | Трупале |
|   | Вртиште | Вртиште |
|   | Мезграја | Мезграја |
|   | Г. Топоница | Г. Топоница |
|   | Д. Топоница | Д. Топоница |
|   | Г. Трнава | Г. Трнава |
|   | Д. Трнава | Д. Трнава |
|   | Берчинац | Берчинац |
|   | Паљина | Паљина |
|   | Миљковац | Миљковац |
|   | Рујник | Рујник |
|   | Лесковик | Лесковик |
|   | Веле Поље | Веле Поље |
|   | Палиграце | Палиграце |
|   | Кравље | Кравље |
|   | Сечаница | Сечаница |
|   | Суповац | Суповац |
| ПАЛИЛУЛА | Ниш - део | Ниш - "Бубањ" - део |
|   |   | Ниш - "Ћеле Кула" - део |

Ниш - део: обухваћен је границом која полази од железничког моста на Нишави, пругом до триангле, од триангле, левим краком пруге до пруге Ниш-Димитровград, наставља пругом Ниш - Димитровград до КО Суви До, границом катастарских општина Суви До, Габровац, Доње Власе, границом општине Дољевац, границом катастарских општина Паси Пољана, Бубањ, Доње Међурово, Ново село до Нишаве, Нишавом до железничког моста.

|  |  |  |
| --- | --- | --- |
|   | Лалинац | Лалинац |
|   | Крушце | Крушце |
|   | Мрамор | Мрамор |
|   | Мраморски поток | Мрамор |
|   | Девети мај | Ново село |
|   | Чокот | Чокот |
|   | Доње Међурово | Доње Међурово |
|   | Горње Међурово | Горње Међурово |
|   | Бубањ | Бубањ |
|   | Паси Пољана | Паси Пољана |
|   | Доње Власе | Доње Власе |
|   | Габровац | Габровац |
|   | Бербатово | Бербатово |
|   | Вукманово | Вукманово |
|   | Суви До | Суви До |
| МЕДИЈАНА | Ниш - део | Ниш - "Бубањ" - део |
|   |   | Ниш - "Ћеле Кула" - део |

Ниш - део: обухваћен је границом која полази од железничког моста на Нишави, иде пругом до триангле, наставља пругом Ниш - Димитровград до границе КО Брзи Брод, границом КО Брзи Брод до Нишаве, Нишавом до железничког моста на Нишави, Брзи Брод.

|  |  |  |
| --- | --- | --- |
| НИШКА БАЊА | Нишка Бања | Нишка Бања |
|   | Банцарево | Банцарево |
|   | Горња Студена | Горња Студена |
|   | Доња Студена | Доња Студена |
|   | Јелашница | Јелашница |
|   | Куновица | Куновица |
|   | Коритњак | Радикина Бара |
|   | Лазарево село | Лазарево село |
|   | Манастир | Просек - Манастир |
|   | Никола Тесла | Нишка Бања |
|   |   | Прва Кутина - део |
|   | Островица | Островица |
|   | Просек | Просек |
|   | Прва Кутина | Прва Кутина |
|   | Равни До | Равни До |
|   | Раутово | Раутово |
|   | Радикина Бара | Радикина Бара |
|   | Сићево | Сићево |
|   | Чукљеник | Чукљеник |

1. ПОСЛОВИ ГРАДСКЕ ОПШТИНЕ

**Члан 85. ﻿**

Послови Града које обављају градске општине су:

1. Доноси Статут и одлуку о организацији управе градске општине уз сагласност Скупштине Града Ниша

2. Доноси буџет и завршни рачун буџета градске општине

3. Доноси програме и спроводи пројекте развоја градске општине и стара се о унапређењу општег оквира за привређивање у градској општини, у складу са актима Града

4. **- брисана -**

5. Даје мишљење на просторне и урбанистичке планове Града који се доносе за подручје градске општине

6. Образује комуналну инспекцију, стара се о одржавању комуналног реда у градској општини и спроводи прописе којима се уређује комунални ред, у складу са законом и актима Града

7. Спроводи поступак исељења бесправно усељених лица у станове и заједничке просторије у стамбеним зградама

8. Води евиденцију о конституисаним скупштинама стамбених зграда на својој територији и врши надзор над применом одредаба Закона о одржавању стамбених зграда и прописа донетих на основу њега

9. Доноси годишњи програм, предузима мере за спречавање штета и учествује у организацији заштите од елементарних и других већих непогода и заштите од пожара и ствара услове за њихово отклањање, односно ублажавање њихових последица и може дати предлог граду за увођење ванредне ситуације на подручју градске општине, у складу са прописима града

10. Даје претходно мишљење на програме рада јавних предузећа чији је оснивач Град, у делу који се односи на градску општину и прати њихову реализацију

11. Даје иницијативе Граду за решавање питања од интереса за грађане градске општине чије решавање није у надлежности градске општине

12. Уређује и обезбеђује обављање послова који се односе на изградњу, реконструкцију, одржавање, заштиту, коришћење, развој и управљање некатегорисаним путевима у насељу, у складу са законом и другим прописима

13. Штити и унапређује животну средину и стара се и обезбеђује услове за очување, коришћење и унапређење подручја са природним лековитим својствима

14. Уређује и утврђује начин коришћења и управљања сеоским водоводима, изворима, јавним бунарима и чесмама

15. Подстиче развој културно уметничког аматеризма на свом подручју и обезбеђује услове за одржавање културних манифестација, утврђује културне и спортске манифестације од значаја за градску општину

16. Спроводи стратегије и акционе планове за младе и формира Канцеларију за младе

17. Подстиче и учествује у финансирању задовољења потреба грађана у области спорта на подручју градске општине, учествује у реализацији система школског спорта и обезбеђује услове за организовање и одржавање спортских манифестација и такмичења, у складу са законом и другим прописима

18. Помаже и учествује у финансирању одржавања основних школа и дечијих вртића на територији градске општине, у складу са законом и другим прописима

18а Учествује у финансирању и постављању мобилијара, у складу са законом и другим прописима

19. Стара се о развоју угоститељства, занатства, туризма и трговине на свом подручју, уређује места на којима се могу обављати угоститељске делатности и друге услове за њихов рад.

20. Помаже развој и унапређење пољопривреде на свом подручју

21. Стара се о коришћењу пашњака и одлучује о привођењу пашњака другој култури

22. Уређује и организује вршење послова у вези са држањем и заштитом домаћих и егзотичних животиња

23. Подстиче и помаже развој задругарства

24. Одлучује о постављању мањих монтажних објеката на јавним површинама у складу са планом и прописом Града

24а Финансијски учествује у изградњи подземних контејнера и остале опреме за одржавање и унапређење животне средине, у складу са законом и другим прописима

25. Одлучује о одржавању и уређивању гробаља на свом подручју у складу са прописима Града,

26. Предлаже мере за уређење и одржавање спољног изгледа стамбених и пословних објеката, зелених површина, дечјих игралишта, објеката јавне расвете и саобраћајних знакова и сл;

27. Обезбеђује пружање правне помоћи грађанима за остваривање њихових права

28. Уређује организацију и рад мировних већа

29. Помаже развој различитих облика самопомоћи и солидарности са лицима која су у стању социјалне потребе

30. Прописује прекршаје за повреде прописа градске општине

31. Уређује и обезбеђује употребу имена, грба и другог симбола градске општине

32. Израђује планове одбране за своје подручје у складу са планом Града

33. Извршава прописе и друге акте Града и градске општине

34. Обавља и друге послове од непосредног интереса за грађане, у складу са законом, овим статутом, другим прописима Града и статутом градске општине.

2. ОРГАНИ ГРАДСКЕ ОПШТИНЕ

**Члан 86.**

Органи градске општине су: Скупштина градске општине, председник градске општине, Веће градске општине и управа градске општине.

А) Скупштина градске општине

**Члан 87. ﻿**

Скупштина Градске општине Медијана има 27 одборника.

Скупштина Градске општине Палилула има 25 одборника.

Скупштина Градске општине Пантелеј има 23 одборника.

Скупштина Градске општине Црвени Крст има 21 одборника.

Скупштина Градске општине Нишка Бања има 19 одборника.

Одборнике скупштине градске општине грађани бирају непосредно на изборима које расписује председник Скупштине Града, најкасније 30 дана пре краја мандата одборника којима истиче мандат.

Избори за одборнике скупштине градских општина, по правилу се одржавају у истом термину као и избори за одборнике Скупштине Града.

**Члан 88. ﻿**

Скупштина градске општине:

1) доноси статут, одлуку о организацији управе градске општине и пословник о свом раду;

2) доноси буџет и завршни рачун градске општине;

3) доноси програм развоја градске општине и појединих делатности у складу са програмом развоја Града;

4) даје претходно мишљење на програм развоја Града, програм уређивања грађевинског земљишта, просторни план Града, као и на урбанистичке планове, који се односе на подручје градске општине;

5) одлучује о обележјима и празнику градске општине и установљава јавна признања градске општине;

6) одлучује о сарадњи и удруживању са градским општинама у земљи и иностранству, уз сагласност Скупштине Града;

7) доноси прописе и друге опште акте из своје надлежности;

8) у складу са законом расписује референдум о питањима од значаја за локалну заједницу, изјашњава се о предлозима садржаним у грађанској иницијативи и утврђује предлог одлуке о самодоприносу;

9) бира и разрешава председника Скупштине и заменика председника Скупштине;

10) поставља и разрешава секретара Скупштине;

11) бира и разрешава председника градске општине, заменика председника градске општине и чланове Већа градске општине;

12) даје сагласност на употребу имена, грба и другог обележја градске општине;

13) **- брисана -**

14) образује органе, организације и службе за потребе градске општине,

15) обавља и друге послове, у складу са законом, овим статутом, другим прописима Града и Статутом градске општине.

**Члан 89. ﻿**

Већином гласова од укупног броја одборника, Скупштина градске општине одлучује у следећим случајевима:

- о доношењу и изменама Статута градске општине,

- о доношењу буџета градске општине,

- о давању претходног мишљења на програм развоја Града, програм уређивања грађевинског земљишта, просторни план и урбанистичке планове Града који се односе на подручје градске општине,

- о симболима, празнику и другим обележјима градске општине,

- о расписивању референдума и самодоприноса за подручје градске општине,

- о избору и разрешењу председника и заменика председника Скупштине,

- о избору и разрешењу председника и заменика председника градске општине,

- о избору и разрешењу чланова Већа градске општине.

Б) Председник градске општине

**Члан 90.**

Председник градске општине је извршни орган градске општине.

Председник градске општине има заменика, који га замењује у случају његове одсутности и спречености да обавља своју дужност.

**Члан 91.**

Председник градске општине:

1) представља и заступа градску општину;

2) предлаже начин решавања питања о којима одлучује Скупштина;

3) наредбодавац је за извршење буџета;

4) усмерава и усклађује рад управе градске општине;

5) доноси појединачне акте за које је овлашћен законом, Статутом градске општине или другим прописом Скупштине;

6) редовно извештава Скупштину о свом раду, на њен захтев или по својој иницијативи;

7) врши и друге послове утврђене Статутом градске општине и другим актима градске општине.

В) Веће градске општине

**Члан 92.**

Веће градске општине је извршни орган градске општине.

Председник градске општине је председник Већа градске општине, а његов заменик је члан Већа, по функцији.

**Члан 93.**

Веће градске општине Медијана има 5 чланова;

Веће градске општине Палилула има 5 чланова;

Веће градске општине Пантелеј има 5 чланова:

Веће градске општине Црвени Крст има 5 чланова;

Веће градске општине Нишка Бања има 5 чланова.

**Члан 94. ﻿**

Веће градске општине:

1. предлаже Статут, буџет, одлуку о организацији управе градске општине и друге одлуке и акте које доноси Скупштина градске општине;

2. непосредно извршава и стара се о извршавању одлука и других аката Скупштине градске општине;

3. врши надзор над радом управе градске општине, поништава или укида њене акте који нису у сагласности са законом, Статутом градске општине и другим општим актом или одлуком које доноси Скупштина градске општине;

4. решава у управном поступку у другом степену о правима и обавезама грађана;

5. поставља и разрешава начелника управе градске општине;

6. усваја правилник о организацији и систематизацији радних места у управи градске општине;

7. доноси пословник о свом раду;

8. редовно извештава Скупштину, по сопственој иницијативи или на њен захтев, о извршавању одлука и других аката Скупштине;

9. врши и друге послове утврђене Статутом градске општине и другим актима градске општине.

Г) Управа градске општине

**Члан 95. ﻿**

Управа градске општине образује се као јединствени орган, којом руководи начелник.

За начелника управе градске општине може бити постављено лице које има стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, најмање пет година радног искуства у струци и положен државни стручни испит за рад у органима државне управе.

Начелника поставља Веће градске општине, на основу јавног огласа, на период од пет година.

Начелник управе може имати заменика који га замењује у случају његове одсутности и спречености да обавља своју дужност.

Заменик начелника се поставља на исти начин и под истим условима као начелник.

**Члан 96.**

У управи градске општине образују се унутрашње организационе јединице за вршење сродних послова.

Руководиоце организационих јединица у управи распоређује начелник у складу са правилником о унутрашњем уређењу и систематизацији радних места.

**Члан 97. ﻿**

Начелник за свој рад и рад управе одговара Већу градске општине у складу са Статутом градске општине и одлуком о организацији управе градске општине.

**Члан 98. ﻿**

Управа градске општине

1) припрема нацрте прописа и других аката које доноси Скупштина, председник и Веће градске општине;

2) извршава одлуке и друге акте Скупштине, председника и Већа градске општине;

3) решава у управном поступку у првом степену о правима и дужностима грађана, предузећа, установа и других организација у управним стварима из надлежности Градске општине;

4) обавља послове управног надзора над извршавањем прописа и других општих аката Скупштине градске општине у складу са одлуком Скупштине;

5) извршава прописе чије је спровођење поверено градској општини;

6) обавља стручне и административно-техничке послове за потребе рада скупштине градске општине, председника градске општине и већа градске општине.

3. ОДНОС ГРАДА И ГРАДСКИХ ОПШТИНА

**Члан 99.**

Органи Града врше надзор над радом и актима органа градске општине у вршењу послова Града који су овим статутом пренети градској општини.

Надлежни орган градске општине је дужан да органу Града који врши надзор над радом и актима тог органа, благовремено достави тражене податке, списе и исправе.

За достављање тражених података, списа и исправа одговоран је председник градске општине, односно секретар Скупштине градске општине, ако се надзор врши над радом и актима Скупштине градске општине.

**Члан 100. ﻿**

Када пропис или други општи акт градске општине није у складу са законом, Статутом Града или другим прописом Града, Градско веће упозориће на то надлежни орган градске општине.

Уколико орган градске општине не поступи у складу са упозорењем, Скупштина Града ће тај пропис, односно општи акт ставити ван снаге.

**Члан 101.**

Када извршни органи или Управа градске општине не врши послове утврђене Статутом Града или другим прописом Града, Градско веће ће на то упозорити извршни орган или управу градске општине и затражити да поступа у складу са одредбама Статута Града или другог прописа Града.

Ако извршни орган или управа градске општине и после упозорења не врши послове наведене у претходном ставу, надлежни орган Града преузеће вршење тих послова, а градској општини ће се ускратити финансијска средства за обављање тих послова.

**Члан 102.**

Скупштина Града, на предлог Градског већа, из свих разлога предвиђених законом за скупштину јединице локалне самоуправе, може распустити Скупштину градске општине, када престаје мандат и извршним органима градске општине.

Председник Скупштине Града расписује изборе за одборнике Скупштине градске општине у року од 30 дана од дана ступања на снагу одлуке о распуштању.

Мандат изабраних одборника из става 2 овог члана траје до истека мандата распуштене Скупштине.

До конституисања Скупштине Градске општине и избора извршних органа градске општине, текуће и неодложне послове из њихове надлежности обавља привремени орган који решењем именује Градско веће.

**Члан 103.**

Органи градске општине у вршењу послова градске општине:

1. дају органима Града иницијативу за уређивање односа из надлежности Града, од значаја за градску општину;

2. предлажу мере органима Града од значаја за решавање питања која се тичу градске општине;

3. учествују у припремању прописа Града чија је садржина од посебног значаја за градску општину.

**Члан 104.**

Органи и службе Града у вршењу своје надлежности:

1. обавештавају органе градске општине о мерама које предузимају или намеравају да предузму у извршавању градских прописа, заштити законитости, појавама које их нарушавају и мерама за њихово отклањање;

2. пружају стручну помоћ органима градске општине у вези са обављањем њихових послова, нарочито у вођењу информационог система и у информатизацији послова;

3. траже извештаје, податке и обавештења о обављању послова из оквира права и дужности града и градске општине;

4. Градско веће даје сагласност на акте градских општина којима се уређује број и структура запослених у градским општинама;

Va МЕСНА САМОУПРАВА

**Члан 104а**

Ради задовољавања потреба и интереса становника са одређеног подручја, у селима се оснивају месне заједнице и други облици месне самоуправе.

Месне заједнице и други облици месне самоуправе могу се образовати и у градским насељима (кварт, четврт, рејон и сл.).

Месна заједница може се оснивати и за два или више села.

**Члан 104б**

Месна заједница има својство правног лица, у оквиру права и дужности утврђених овим статутом и одлуком о оснивању.

Месна заједница има свој печат и рачун.

**Члан 104в**

Месна заједница има своју имовину коју могу чинити: покретне ствари, новчана средства, као и права и обавезе.

Месна заједница има право коришћења на непокретностима које су у јавној својини Града.

**Члан 104г**

Предлог за образовање, односно укидање месне заједнице могу поднети најмање 10% бирача са пребивалиштем на подручју на које се предлог односи, најмање једна трећина одборника и Градско веће.

Скупштина Града, уз претходно прибављено мишљење грађана, одлучује о образовању, подручју за које се образује, промени подручја и укидању месних заједница.

Нова месна заједница се образује спајањем две или више постојећих месних заједница или издвајањем дела подручја из једне или више постојећих месних заједница у нову месну заједницу.

Месна заједница се може укинути и њено подручје припојити једној или више постојећих месних заједница.

Променом подручја месне заједнице сматра се и измена граница подручја уколико се извршеном изменом део подручја једне месне заједнице припаја подручју друге месне заједнице.

Одлука из става 2. члана доноси се већином гласова од укупног броја одборника.

**Члан 104д**

Одлуком о месним заједницама уређује се образовање, односно укидање или променa подручја месне заједнице, правни статус месне заједнице, имовина месне заједнице, права и дужности месне заједнице, број чланова савета, надлежност савета месне заједнице, поступак избора чланова савета месне заједнице, распуштање савета месне заједнице, престанак мандата чланова савета месне заједнице, финансирање месне заједнице, учешће грађана у вршењу послова месне заједнице, сарадња месне заједнице са другим месним заједницама, поступак за оцену уставности и законитости аката месне заједнице, као и друга питања од значаја за рад и функционисање месних заједница на територији Града.

**Члан 104ђ**

Савет месне заједнице је основни представнички орган грађана на подручју месне самоуправе.

Избори за савет месне заједнице спроводе се по правилима непосредног и тајног гласања на основу општег и једнаког изборног права, у складу са актом о оснивању.

Мандат чланова савета месне заједнице траје 4 године.

Изборе за савет месне заједнице расписује председник Скупштине града.

Председника савета месне заједнице бира савет из реда својих чланова, тајним гласањем, већином гласова од укупног броја чланова савета месне заједнице.

Савет месне заједнице:

1) доноси статут месне заједнице;

2) доноси финансијски план месне заједнице и програме развоја месне заједнице;

3) бира и разрешава председника савета месне заједнице;

4) предлаже мере за развој и унапређење комуналних и других делатности на подручју месне заједнице;

5) доноси пословник о раду савета месне заједнице и друге акте из надлежности месне заједнице;

6) покреће иницијативу за доношење нових или измену постојећих прописа Града;

7) врши друге послове из надлежности месне заједнице утврђене статутом Града, актом о оснивању месне заједнице или другим градским прописима.

Савет месне заједнице је дужан да имовину месне заједнице, као и непокретности у јавној својини Града на којима има право коришћења и управљања, користи у складу са законом, одлукама Скупштине Града и Статутом месне заједнице.

Ангажовање председника и чланова савета, као и чланова других органа месне заједнице не подразумева стварање додатних финансијских обавеза месној заједници.

**Члан 104е**

Савет месне заједнице може се распустити ако:

1) савет не заседа дуже од три месеца;

2) не изабере председника савета у року од месец дана од дана одржавања избора за чланове савета месне заједнице или од дана његовог разрешења, односно подношења оставке;

3) не донесе финансијски план у року одређеном одлуком Скупштине Града.

Одлуку о распуштању савета месне заједнице доноси Скупштина Града на предлог Градског већа које врши надзор над законитошћу рада и аката месне заједнице.

Председник Скупштине Града расписује изборе за савет месне заједнице, у року од 15 дана од ступања на снагу одлуке о распуштању савета месне заједнице, с тим да од датума расписивања избора до датума одржавања избора не може протећи више од 45 дана.

До конституисања савета месне заједнице, текуће и неодложне послове месне заједнице обављаће повереник Града кога именује Скупштина Града истовремено са доношењем одлуке о распуштању савета месне заједнице.

**Члан 104ж**

Средства за рад месне заједнице обезбеђују се из:

1) средстава утврђених одлуком о буџету Града, укључујући и самодопринос,

2) донација и

3) прихода које месна заједница оствари својом активношћу.

Месна заједница доноси финансијски план на који сагласност даје Градско веће, у складу са одлуком о буџету Града.

**Члан 104з**

Одлуком Скупштине Града може се свим или појединим месним заједницама поверити вршење одређених послова из надлежности Града, уз обезбеђивање за то потребних средстава.

Приликом одлучивања о поверавању послова из става 1. овог члана полази се од значаја тих послова за задовољавање свакодневних и непосредних потреба грађана са одређеног подручја.

За обављање одређених послова из надлежности градске управе за поједину област, посебно у вези са остваривањем права грађана, може се организовати рад управе у месним заједницама.

Послове из става 3. овог члана, начин и место њиховог вршења, одређује градоначелник, на предлог начелника градске управе за поједину област.

**Члан 104и**

Градска управа за поједину област је дужна да месној заједници пружа помоћ у обављању административно-техничких и финансијско-материјалних послова.

**Члан 104ј**

Градско веће покренуће поступак за оцену уставности и законитости општег акта месне заједнице пред Уставним судом, ако сматра да тај акт није у сагласности са Уставом или законом.

Градоначелник је дужан да обустави од извршења општи акт месне заједнице за који сматра да није сагласан Уставу или закону, решењем које ступа на снагу објављивањем у "Службеном листу града Ниша".

Решење о обустави од извршења престаје да важи ако Градско веће у року од пет дана од објављивања решења не покрене поступак за оцену уставности и законитости општег акта.

**Члан 104к**

Када Градско веће сматра да општи акт месне заједнице није у сагласности са Статутом Града, актом о оснивању месне заједнице или другим градским прописом, указаће на то савету месне заједнице ради предузимања одговарајућих мера.

Ако савет месне заједнице не поступи по предлозима органа из става 1. овог члана, градоначелник ће поништити општи акт месне заједнице решењем које ступа на снагу објављивањем у "Службеном листу Града Ниша''.

Градско веће, предлаже Градоначелнику обустављање финансирања активности месне заједнице у којима се финансијска средства не користе у складу са финансијским планом месне заједнице, одлуком о буџету или законом.

**Члан 104л**

Органи за спровођење избора за савете месних заједница су: Изборна комисија, Другостепена изборна комисија и бирачки одбори.

Посебном одлуком Скупштина Града уредиће састав и начин именовања органа за спровођење избора из става 1. овог члана, њихове надлежности, као и друга питања од значаја за њихов рад.

VI НЕПОСРЕДНО УЧЕШЋЕ ГРАЂАНА У ОСТВАРИВАЊУ ЛОКАЛНЕ САМОУПРАВЕ

**Члан 105.**

Грађани непосредно учествују у остваривању локалне самоуправе путем грађанске иницијативе, збора грађана и референдума.

**Члан 106. ﻿**

1. Грађанска иницијатива

Грађани путем грађанске иницијативе предлажу Скупштини Града доношење акта којим ће се уредити одређено питање из надлежности Града, промену Статута или других аката и расписивање референдума у складу са законом.

Градске управе имају обавезу да пруже стручну помоћ грађанима приликом формулисања предлога садржаног у грађанској иницијативи.

Грађанска иницијатива пуноважно је покренута ако је листа потписника грађанске иницијативе састављена у складу са законом и ако је исту потписало 5% од укупног броја грађана са бирачким правом.

За спровођење грађанске иницијативе грађани образују иницијативни одбор који може формирати посебне одборе за прикупљање потписа. Чланови иницијативног одбора сачињавају и потписују предлог грађанске иницијативе за коју се сакупљају потписи бирача и спроводе даљи поступак остваривања грађанске иницијативе на начин прописан законом.

О предлогу из става 1 овог члана Скупштина Града је дужна да одржи расправу и да достави образложен одговор грађанима у року од 60 дана од дана добијања предлога.

Поступак спровођења грађанске иницијативе уредиће се посебном одлуком Скупштине Града.

Скупштина Града је дужна да на интернет презентацији Града, односно на други примерен начин обавести јавност да је отпочео рад на припреми прописа који доноси Скупштина.

**Члан 107.**

2. Збор грађана

Збор грађана сазива се за део подручја градске општине, насељено место или део насељеног места.

Збор грађана расправља и даје предлоге о питањима из делокруга послова органа Града и градских општина.

Збор грађана већином гласова присутних усваја захтеве и предлоге и упућује их Скупштини Града, односно градске општине или појединим органима Града односно градске општине.

Органи Града, односно градске општине дужни су да у року од 60 дана од одржавања збора грађана, размотре захтеве и предлоге грађана и о њима заузму став, односно донесу одговарајућу одлуку или меру и о томе обавесте грађане.

Начин сазивања збора грађана, његов рад, као и начин утврђивања ставова збора уређује се посебним прописом градске општине.

**Члан 108.**

3. Референдум

Скупштина Града, односно Скупштина градске општине може на сопствену иницијативу да распише референдум о питањима из надлежности Града, односно градске општине.

Органи из става 1 овог члана, дужни су да распишу референдум на предлог који поднесе најмање 10% бирача од укупног бирачког тела на територији Града, односно градске општине, на начин утврђен законом и Статутом.

Одлука о расписивању референдума објављује се у службеном гласилу Града.

Од дана доношења одлуке до дана спровођења референдума не може протећи мање од 30 нити више од 60 дана.

Референдум спроводи референдумска комисија коју образује Скупштина Града, односно Скупштина градске општине, посебним актом, којим се одређују задаци и послови комисије, у складу са законом.

Одлука путем референдума донета је ако се за њу изјаснила већина грађана која је гласала, под условом да је гласало више од половине укупног броја грађана на подручју Града, односно градске општине.

Резултати референдума објављују се у службеном гласилу Града Ниша.

Одлука донета на референдуму је обавезна, а Скупштина Града, односно градске општине је не може ставити ван снаге, нити изменама и допунама мењати њену суштину у периоду од годину дана од дана доношења одлуке.

VII ЗАШТИТА ЛОКАЛНЕ САМОУПРАВЕ

**1. Судска заштита**

**Члан 109.**

Градоначелник може пред Уставним судом да покрене поступак за оцену уставности закона, односно уставности и законитости другог прописа или општег акта, ако сматра да се тим актом повређују Уставом и законом утврђена права Града.

**Члан 110.**

Градоначелник има право жалбе Уставном суду ако се појединачним актом или радњом државног органа или органа јединице локалне самоуправе онемогућава вршење надлежности Града.

**2. Омбудсман Града Ниша** ﻿

**Члан 111. ﻿**

У Граду Нишу установљава се омбудсман Града Ниша, који штити индивидуална и колективна права и интересе грађана, тако што врши општу контролу рада градских управа, управе градске општине и јавних служби.

**Члан 112. ﻿**

Омбудсмана Града Ниша бира Скупштина Града, на време од четири године, из реда угледних и политички непристрасних личности, са радним искуством од најмање 6 година на пословима правне струке, већином од присутног броја одборника, на предлог председника Скупштине.

**Члан 113. ﻿**

Омбудсман Града Ниша може бити разрешен и пре истека времена за које је изабран на исти начин на који је постављен у следећим случајевима:

- када то сам затражи;

- ако је осуђен за кривично дело које га чини недостојним за обављање функције;

- ако судском одлуком буде лишен пословне способности;

- ако је то предлог из грађанске иницијативе.

**Члан 114. ﻿**

О појавама незаконитог и неправилног рада којима се повређују права и интереси грађана, омбудсман Града Ниша упозорава управу и јавне службе, упућује им препоруке и критике и о томе подноси извештај Скупштини града и јавности.

Управе Града, управа градске општине и јавне службе дужне су да омбудсману Града Ниша, на његов захтев, дају податке и информације од значаја за вршење његових овлашћења.

**Члан 115. ﻿**

Омбудсман Града Ниша не може бити разрешен, нити позван на кривичну одговорност, притворен или кажњен због изнетог мишљења у јавности о уоченим појавама и упућених препорука и критика.

**Члан 116. ﻿**

За обављање послова из своје надлежности омбудсман Града Ниша образује канцеларију, у складу са одлуком Скупштине Града.

**3. Саветник за заштиту права пацијената**

**Члан 116а.**

Ради обављања заштите права пацијената Градско веће одређује лице које обавља послове саветника за заштиту права пацијената и образује Савет за здравље.

Решењем о образовању Савета за здравље, Градско веће одређује састав и број чланова, као и послове за које се образује.

Послови које обавља, услови за организовање, функционисање и начин рада Саветника за заштиту права пацијената, као и друга питања од значаја за рад Саветника за заштиту пацијената уређују се посебном одлуком Скупштине Града.

VIII ЈАВНОСТ РАДА

**Члан 117.**

Рад органа Града доступан је јавности.

**Члан 118. ﻿**

Јавност рада обезбеђује се путем јавних расправа и зборова грађана о предлозима за доношење и измену Статута, у поступку припреме буџета Града (у делу планирања инвестиција); у поступку припреме стратешких планова развоја; у поступку утврђивања стопа изворних прихода Града; у поступку припреме просторних и урбанистичких планова и у другим случајевима предвиђеним законом, статутом и посебном одлуком Града.

**Члан 119.**

Јавност рада органа Града обезбеђује се објављивањем прописа и других општих аката органа Града у службеном гласилу, односно њиховим истицањем на огласној табли, на сајту Града Ниша или на други уобичајен начин.

Прописи и други општи акти Града ступају на снагу осмог дана од дана објављивања, осим ако из оправданих разлога није предвиђено да раније ступе на снагу.

**Члан 120.**

Јавност рада обезбеђује се правом грађана да остваре увид у записнике и друге акте органа и служби који се не објављују и не оглашавају.

**Члан 121.**

Ради информисања јавности о предлозима прописа и других аката, медијима се достављају позиви и материјали за седнице органа Града.

Представници медија имају слободан приступ седницама органа Града.

Радио и телевизијске станице могу директно да преносе седнице органа Града.

**Члан 122. ﻿**

Саопштење за јавност могу да издају и да одрже конференцију за штампу сва лица на функцијама у органима Града, омбудсман Града Ниша, шеф одборничке групе и одборник.

Јавност у раду обезбеђује се и путем издавања билтена и информатора.

IX ДОНОШЕЊЕ И ИЗМЕНА СТАТУТА ГРАДА

**Члан 123.**

Предлог за доношење, односно измену Статута Града подноси Градско веће, самоиницијативно, односно на иницијативу најмање 31 одборника или грађана по поступку прописаном за спровођење грађанске иницијативе.

Предлог се подноси у писаном облику са образложењем.

О предлогу да се приступи доношењу, односно измени Статута, одлучује Скупштина Града већином од укупног броја одборника.

Градско веће је дужно да организује и спроведе стручну и јавну расправу пре утврђивања предлога Статута, односно предлога измене Статута.

Изузетно, када се измена врши ради усаглашавања са законом, не мора се спровести стручна и јавна расправа.

X ПРЕЛАЗНЕ И ЗАВРШНЕ ОДРЕДБЕ

**Члан 124.**

Ступањем на снагу Статута Града Ниша, престаје да важи Статут Града Ниша ("Службени лист Града Ниша", број 26/2002, 92/2004 и 14/2008).

**Члан 125.**

Скупштина Града Ниша доноси посебну одлуку о спровођењу Статута Града Ниша.

**Члан 126.**

Статут ступа на снагу наредног дана од дана објављивања у "Службеном листу Града Ниша".

У РЕДАКЦИЈСКОМ ПРЕЧИШЋЕНОМ ТЕКСТУ НЕ НАЛАЗЕ СЕ:

**Чл. 39-43. Одлуке -134/2016-1:**

"**Члан 39.**

Скупштина Града ће донети посебну одлуку о градској управи, као и посебну одлуку о службама Града, у року од 30 дана од ступања на снагу Одлуке о промени Статута Града Ниша.

**Члан 40.**

Прописи и други акти Града и градских општина ускладиће се са одредбама Одлуке о промени Статута Града Ниша у року од 90 дана од ступања на снагу Одлуке о промени Статута Града Ниша.

**Члан 41.**

Секретар и заменик секретара Градског већа, као и начелник Службе за послове Градоначелника настављају са радом и руковођењем Службом за послове Градског већа и Службом за послове Градоначелника до постављења руководиоца Службе за послове Градског већа, односно руководиоца Службе за послове Градоначелника у складу са посебном одлуком Скупштине Града о службама Града.

Начелник Службе за одржавање и информатичко-комуникационе технологије наставља са радом и руковођењем Службом до постављења руководиоца Градске управе Града Ниша, у складу са важећим прописима.

**Члан 42.**

Запослени у Служби за послове Скупштине Града, Служби за послове Градског већа и Служби за послове Градоначелника, настављају са радом на пословима које су обављали у тим службама све до распоређивања по новом правилнику о организацији и систематизацији радних места у Градској управи и службама Града.

Запослени у Служби за послове Скупштине Града, Служби за послове Градског већа и Служби за послове Градоначелника, настављају са радом у службама Града које су преузеле њихове послове, односно којима су ти послови прописани у делокруг рада одлуком Скупштине о службама Града.

Документацију, предмете, опрему и средства за рад служби Града из става 1. овог члана, преузеће службе које преузимају њихове послове.

**Члан 43.**

Запослени у Служби за одржавање и информатичко-комуникационе технологије настављају са радом на пословима које су обављали у Служби све до распоређивања у Градску управу Града Ниша, по новом правилнику о организацији и систематизацији радних места у Градској управи и службама Града Ниша.

Документацију, предмете, опрему и средства за рад Службе за одржавање и информатичко-комуникационе технологије преузеће Градска управа Града Ниша."